## Rješenje kojim se Miroslavu Blaževu oduzima odobrenje za rad brokera

### NN 141/2009 (27.11.2009.), Rješenje kojim se Miroslavu Blaževu oduzima odobrenje za rad brokera

141 27.11.2009 Rješenje kojim se Miroslavu Blaževu oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

3464

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad brokeru Miroslavu Blaževu iz Zagreba, Mandrovićeva 3, na sjednici održanoj 19. studeni 2009. godine donijela je

RJEŠENJE

1. Miroslavu Blaževu iz Zagreba, Mandrovićeva 3, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 55.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 17. srpnja 2009. godine, sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad brokeru Miroslavu Blaževu iz Zagreba, Mandrovićeva 3.

Rješenjem Agencije, klasa: UP/I-450-08/03-02/209, 28. kolovoza 2003. godine, Miroslavu Blaževu, zaposleniku investicijskog društva Investco vrijednosnice d.o.o., Zagreb, Boškovićeva 3, (dalje: Društvo), izdana je na neodređeno vrijeme dozvola za obavljanje poslova brokera.

Dalje, u predmetu klase: UP/I-451-04/09-02/35 rješenjem Agencije od 23. srpnja 2009. godine, utvrđeno je da Društvu prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske 13. ožujka 2003. godine.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, te uvjete ne ispuni.

Slijedom izloženog, Miroslavu Blaževu određen je rok od 3 (tri) mjeseca od dana zaprimanja ovog zaključka da Agenciji dostavi dokaz o obavljanju poslova brokera, sukladno članku 24. stavak 1. Zakona.

Iz dostavnice je razvidno da je predmetni zaključak Miroslav Blažev uredno zaprimio 24. srpnja 2009. godine.

Miroslav Blažev nije u roku od 3 mjeseca, a niti naknadno, Agenciji dostavio dokaz o obavljanju poslova brokera u drugom investicijskom društvu, odnosno kreditnoj instituciji.

Slijedom izloženog, a s obzirom da Miroslav Blažev više ne ispunjava uvjete na temelju kojih je izdano odobrenje za rad, valjalo je sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 19. studenoga 2009. godine, pod rednim brojem 55.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/38

Urbroj: 326-111/09-3

Zagreb, 19. studenoga 2009.

Član Uprave
Željko Kopčić, v. r.

Rješenje, NN 141/2009-3464